**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 322/2003 Z. z. o ochrane zvierat chovaných na farmárske účely v znení nariadenia vlády Slovenskej republiky č. 368/2007 Z. z. ako iniciatívny materiál.

Návrh nariadenia vlády mení, resp. vypúšťa niektoré ustanovenia platného nariadenia vlády Slovenskej republiky č. 322/2003 Z. z. , nakoľko duplicitne upravujú oblasti, ktorých úpravu v plnej miere zastrešuje Rozhodnutie Komisie 2006/778/ES/ES zo 14. novembra 2006 o minimálnych požiadavkách na zber informácií počas kontrol miest produkcie, na ktorých sa určité zvieratá chovajú na hospodárske účely (Ú. v. ES L 314, 15.11.2005) v platnom znení, ktoré je priamo záväzné bez potreby jeho vykonávania v aproximačných nariadeniach vlády Slovenskej republiky.

Návrh nariadenia vlády sa predkladá z dôvodu potreby ustanovenia minimálnych požiadaviek na chov hlavných druhov a kategórií hospodárskych zvierat, pri ktorých takéto požiadavky nie sú stanovené v právnom poriadku Európskej únie ani vo vnútroštátnom právnom poriadku. Tieto požiadavky sú uvedené v prílohe č. 2 návrhu nariadenia vlády. Úprava minimálnych požiadaviek na chov hlavných druhov a kategórií hospodárskych zvierat uvedených v prílohe č. 2 vychádza z článku 10 ods. 2 Smernice Rady 98/58/ES z 20. júla 1998 o ochrane zvierat chovaných na hospodárske účely (Mimoriadne vydanie Ú. v. EÚ, kap. 3/zv. 23) v znení nariadenia Rady (ES) č. 806/2003 zo 14. apríla 2003 (Mimoriadne vydanie Ú. v. EÚ, kap. 1/zv. 04). Úprava minimálnych požiadaviek na parametre ustajnenia hospodárskych zvierat v podobe minimálnych rozmerov plochy, na ktorej sa chovajú a rozmerov niektorých zariadení, je dôležité z pohľadu dodržiavania dobrých životných podmienok zvierat chovateľmi. Zdravie a spokojnosť hospodárskych zvierat je zároveň základným predpokladom využitia ich potenciálu pre výšku a kvalitu produkcie a pre ich dlhovekosť. Ustanovené minimálne požiadavky sú spodným limitom, chovateľ však môže zabezpečiť svojim zvieratám lepšie životné podmienky, pričom sa rozhoduje najmä podľa zdravotného stavu zvierat, správania zvierat a ich produkčných ukazovateľov, ako aj podľa technologických a prevádzkových možností svojho chovu.

Parametre ustajnenia hospodárskych zvierat ustanovené v návrhu nariadenia vlády sú výsledkom dlhodobých vedeckých poznatkov a praktických skúseností v chove hospodárskych zvierat sledovaných a vyhodnotených vedecko-výskumným pracoviskom NPPC - Výskumný ústav živočíšnej výroby Nitra. Podkladom pre tieto pravidlá boli parametre ustanovené vo vyhláške Ministerstva pôdohospodárstva Slovenskej republiky č. 230/1998 Z. z. o chove hospodárskych zvierat a o usmrcovaní jatočných zvierat, ktorá bola zrušená zákonom č. 39/2007 Z. z. o veterinárnej starostlivosti v znení zákona č. 299/2009 Z. z. Parametre v návrhu nariadenia vlády sú v porovnaní s pravidlami v uvedenej vyhláške len mierne aktualizované a nemali by prinášať významné zmeny a investície pre chovateľov.

Ministerstvo financií Slovenskej republiky vzalo na vedomie, že predkladaný návrh nariadenia vlády Slovenskej republiky nebude mať vplyv na rozpočet verejnej správy.

V zmysle čl. 10 ods. 2 Smernice je Slovenská republika povinná oznámiť Komisii texty hlavných ustanovení vnútroštátneho práva, ktoré príjme v oblasti upravenej Smernicou.

**DOLOŽKA ZLUČITEĽNOSTI**

**právneho predpisu s právom Európskej únie**

**1. Predkladateľ právneho predpisu:** Ministerstvo pôdohospodárstva a rozvoja vidieka Slovenskej republiky

**2. Názov návrhu právneho predpisu:** Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 332/2003 Z. z. o ochrane zvierat chovaných na farmárske účely v znení nariadenia vlády Slovenskej republiky č. 368/2007 Z. z.

**3. Problematika návrhu právneho predpisu:**

a) je upravená v práve Európskej únie

- *primárnom*

Článok 13 a články 38 až 43 Zmluvy o fungovaní Európskej únie

- *sekundárnom (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii –   
po 30. novembri 2009)*

1. legislatívne akty

2. nelegislatívne akty

- *sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)*

Smernica Rady 98/58/ES z 20. júla 1998 o ochrane zvierat chovaných na hospodárske účely (Mimoriadne vydanie Ú. v. EÚ, kap. 3/zv. 23) v platnom znení.

Rozhodnutie Komisie 2006/778/ES zo 14. novembra 2006 o minimálnych požiadavkách na zber informácií počas kontrol miest produkcie, na ktorých sa určité zvieratá chovajú na hospodárske účely (Ú. v. EÚ L 314, 15.11.2006) v platnom znení.

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

a) lehota na prebratie smernice alebo lehota na implementáciu nariadenia alebo rozhodnutia

bezpredmetné;

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

bezpredmetné;

c) informácia o konaní začatom proti Slovenskej republike o porušení podľa čl. 258   
až 260 Zmluvy o fungovaní Európskej únie

bezpredmetné;

d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

bezpredmetné;

**5. Stupeň zlučiteľnosti návrhu právneho predpisu s právom Európskej únie:**

Bezpredmetné;

**6. Gestor a spolupracujúce rezorty:**

Ministerstvo pôdohospodárstva a rozvoja vidieka Slovenskej republiky.

**Doložka**

**vybraných vplyvov**

**A.1. Názov materiálu:** Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 332/2003 Z. z. o ochrane zvierat chovaných na farmárske účely v znení nariadenia vlády Slovenskej republiky č. 368/2007 Z. z.

**Termín začatia a ukončenia PPK:** -

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**

**B. Osobitná časť**

**K čl. I**

**K bodu 1**

Ide o legislatívno-technickú úpravu. Odkaz na prílohu č. 3 – Zoznam preberaných a vykonávaných právne záväzných aktov Európskej únie sa presúva   
do § 8a v nariadení vlády . Doterajšie označenia odsekov v § 1 sa preto prečíslujú.

**K bodu 2**

Doterajšia transpozičná príloha č. 1 sa nahrádza „Zoznamom preberaných a vykonávaných právne záväzných aktov Európskej únie“ ako príloha č. 3, ktorá je zaradená v nariadení vlády na záver všetkých príloh. Doterajšia príloha č. 2 sa z dôvodu prehľadnosti a chronológie prečísluje na prílohu č. 1. Pojmy v nej sú v súlade s preberanou Smernicou Rady 98/58/ES v platnom znení aktualizované, resp. niektoré slová sú z hľadiska štylistiky a gramatiky nahradené vhodnejšími tvarmi. Do návrhu nariadenia vlády sa vkladá nová príloha, ktorá bude očíslovaná ako príloha č. 2 – s nadpisom „Minimálne požiadavky na parametre ustajnenia hospodárskych zvierat“. Na základe uvedeného preto musí dôjsť aj k zmene odkazu na doterajšiu prílohu č. 2 a to na prílohu č. 1 aj v § 4 ods. 1.

**K bodu 3**

§ 4 sa dopĺňa odsekom 2, ktorý odkazuje na prílohu č. 2, ktorou sa upravujú minimálne požiadavky na parametre ustajnenia hospodárskych zvierat. Ide o vloženie novej prílohy do nariadenia vlády. Daná príloha bola doplnená na základe ustanovenia čl. 10 ods. 2 Smernice Rady č. 98/58/ES. Stanovenie minimálnych požiadaviek pre chov hospodárskych zvierat v podobe minimálnych rozmerov plochy, na ktorej sa chovajú a rozmerov niektorých zariadení, je dôležité z pohľadu dodržiavania dobrých životných podmienok zvierat chovateľmi. Zdravie a spokojnosť hospodárskych zvierat je zároveň základným predpokladom využitia ich potenciálu pre výšku a kvalitu produkcie a pre ich dlhovekosť. Stanovené minimálne požiadavky sú spodným limitom, chovateľ však môže zabezpečiť svojim zvieratám lepšie životné podmienky, pričom sa rozhoduje najmä podľa zdravotného stavu zvierat, správania zvierat a ich produkčných ukazovateľov, ako aj podľa technologických a prevádzkových možností svojho chovu.

**K bodu 4**

V návrhu nariadenia vlády sa uvádza nové znenie celého § 5 vrátane nadpisu nad ním, nakoľko v doterajšom § 5 ods. 2 a v § 6 ods. 3 boli niektoré právne oblasti nežiaduco upravené duplicitne s osobitnými predpismi, na ktoré sa už len odkazuje a to v novom znení § 5.

**K bodu 5**

V návrhu nariadenia vlády sa navrhuje vypustiť § 6.

V § 6 ods. 2, krajské veterinárne a potravinové správy boli zrušené zákonom č. 342/2011 Z. z., preto odsek 2 v § 6 sa z tohto dôvodu stal bezpredmetným.

Ustanovenie § 6 ods. 1 platného nariadenia vlády ustanovuje povinnosť regionálnych a veterinárnych správ voči štátnej veterinárnej správe zasielať správy o výsledkoch kontrol pričom určuje sa v ňom lehota na ich zaslanie. Ide o úpravu interného vzťahu medzi týmito dvoma subjektmi, ktorého právna úprava v podobe § 6 ods. 1 môže byť vypustená bez náhrady. Táto lehota bude určená inak ako nariadením vlády Slovenskej republiky, v podobe interného aktu štátnej veterinárnej správy voči regionálnym veterinárnym a potravinovým správam.

 V odseku 3 bola určená povinnosť štátnej veterinárnej a potravinovej správy voči Európskej komisii, ktorá je obsiahnutá v návrhu nariadenia vlády v § 5 s odkazom na rozhodnutie Komisie 2006/778/ES, čl. 8.

**K bodu 6**

Oprávnenie hlavného veterinárneho lekára voči regionálnym veterinárnym a potravinovým správam podľa platného nariadenia vlády – t. j. upraviť obsah hlásenia o výsledkoch vykonaných veterinárnych kontrol – nevyžaduje úpravu vo všeobecne záväznom právnom predpise. V § 7 bude ponechaný demonštratívny výpočet obsahových náležitostí hlásenia o výsledkoch správ z vykonaných kontrol.

**K bodu 7**

Ide o nahradenie doterajšej poznámky pod čiarou k odkazu 3 novou z dôvodu obsolentnosti doterajšieho nariadenia vlády SR v poznámke k odkazu 3.

**K bodu 8**

Ide o prečíslovanie doterajšej prílohy č. 2 na prílohu č. 1 z dôvodov ozrejmených už v novelizačných bodoch 2 a 3.

**K bodu 9**

Uvádza sa nové znenie § 8 vrátane nadpisu, ktoré umožňuje odborníkom Komisie vykonávať ich oprávnenia vplývajúce zo smernice.

**K bodu 10**

Návrh nariadenia vlády sa dopĺňa transpozičným odkazom.

**K bodu 11**

Uvádza sa úplné znenie všetkých 3 príloh nariadenia vlády vrátane ich nadpisov a poznámok pod čiarou. V prílohe č. 1 upravujúcej podmienky chovu hospodárskych zvierat, boli aktualizované niektoré pojmy a termíny, pričom z obsahovej a vecnej stránky nedošlo k výraznejším zmenám v porovnaní s doterajšou prílohou č. 2. Príloha č. 2 upravujúca minimálne požiadavky na parametre ustajnenia hospodárskych zvierat je svojím znením novou prílohou v tomto nariadení vlády. Doterajšia príloha č. 3 preberala prílohu z Rozhodnutia Komisie č. 2006/778/ES v platnom znení, ktoré je priamo záväzné pre členské štáty, preto nie je potrebné túto prílohu v nariadení vlády samostatne upravovať a bola bez náhrady odstránená. Navrhovaná príloha č. 3 je transpozičnou prílohou.

**K čl. II**

Ustanovuje sa účinnosť nariadenia vlády Slovenskej republiky.